
ДО
ОБЩИНСКИ СЪВЕТ
БУРГАС


Д О К Л АД Н А  З А П И С К А
от
                                       СТАНИМИР АПОСТОЛОВ 
ЗАМ. - КМЕТ „ФИНАНСИ, БЮДЖЕТ, ИКОНОМИКА И МОРСКО ДЕЛО“

ОТНОСНО: Провеждане на процедури за избор на проверители - регистрирани одитори за извършване на независим финансов одит на годишните и консолидирани финансови отчети на общинските еднолични търговски дружества.

УВАЖАЕМИ ОБЩИНСКИ СЪВЕТНИЦИ,

	Съгласно чл. 26 от Закона за публичните предприятия,  годишните и консолидираните отчети на публичните предприятия подлежат на задължителен независим финансов одит от регистрирани одитори в съответствие със Закона за счетоводството и Закона за независимия финансов одит. В този смисъл е и разпоредбата на  чл. 146, ал. 1 от Търговския закон.
Юридическите лица, чийто годишни и консолидирани финансови отчети подлежат на задължителен независим финансов одит, са определени в чл.37, ал.1 от Закона за счетоводството, както следва: 
 1. малки предприятия, които към 31 декември на текущия отчетен период надвишават най-малко два от следните показатели:
а) балансова стойност на активите - 2 000 000 лв.;
б) нетни приходи от продажби - 4 000 000 лв.;
в) средна численост на персонала за отчетния период - 50 души;
2. средните и големите предприятия;
3. предприятията от обществен интерес;
4. средните и големите групи и групите, в които има поне едно предприятие от обществен интерес;
5. предприятия, за които това изискване е установено със закон.
Към настоящия момент, общинските еднолични търговски дружества, за които Закона за счетоводството изисква извършване на задължителен финансов одит на годишните финансови отчети са „Бургасбус“ ЕООД, „Благоустройствени строежи“ ЕООД, „Бургаски пазари“ ЕООД и „Комплексен онкологичен център- Бургас“ ЕООД. 
Комплексен онкологичен център - Бургас“ ЕООД, в качеството му на едноличен собственик на капитала на „Медицински център Вяра и Надежда – Бургас“ ЕООД следва да изготви и консолидиран финансов отчет, който представя имущественото и финансовото състояние, отчетения финансов резултат, промените в паричните потоци и в собствения капитал на предприятията, включени в консолидирането. 
Съгласно разпоредбата на чл.37, ал.3 от Закона за счетоводството, консолидираните финансови отчети и годишните финансови отчети на предприятията, включени в консолидацията, също подлежат на независим финансов одит, което налага проверка и заверка на ГФО и на „Медицински център Вяра и Надежда – Бургас“ ЕООД. 
         Съгласно чл.146, ал.3 от Търговския закон, във връзка с чл. 48, ал.3 от Закона за независимия финансов одит, проверителите се избират от Общото събрание преди изтичането на съответната календарна година. В този смисъл е и чл. 12, ал. 1, т. 16 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, съгласно която Общинският съвет, в качеството му на упражняващ правата на едноличния собственик на капитала в търговски дружества с ограничена отговорност има правомощията да избира и освобождава одитори.
С настоящата докладна записка, отправям предложение да бъдат стартирани публични процедури, за всяко от дружествата, за които са налице условията по чл. 37 ал.1 от Закона за счетоводството, да се определят минимални условия, на които да отговарят кандидатите и комисия, която да разгледа постъпилите оферти. Отправеното предложение е комисията да е в състав от 7 членове, от които четирима общински съветници, един представител на общинска администрация и двама представители на търговското дружество, от които един правоспособен юрист, назначени със заповед на съответния управител.

Предвид изложеното, на основание чл.146, ал.3 от Търговския закон и чл.12, ал.1, т.16 от Наредбата за условията и реда за упражняване правата на собственост в търговски дружества , предлагам Общински съвет – Бургас, да приеме следните

Р Е Ш Е Н И Я:        

1.  Задължава управителите на общинските еднолични дружества с ограничена отговорност, чийто финансови отчети подлежат на независим финансов одит, да  предприемат действия за провеждане на процедури за избор на регистриран одитор, по ред и условия, посочени в Закона за обществените поръчки, по критерий „икономически най-изгодната оферта”. 

2. Определя минимални условия, на които да отговарят кандидатите, както следва:  
2.1. Кандидатите да са със статут на регистриран одитор по смисъла на чл.20 от  Закона за независимия финансов одит. Да притежават минимален одиторски стаж от 5 (пет) години;
2.2. Да са изпълнили през последните три финансови години минимум два договора с предмет „Независим финансов одит”, на дружества, със сходен предмет на дейност на дружеството, за което се кандидатства;
Ако кандидатът е специализирано одиторско дружество – следва да представи доказателства по т.2.1. и 2.2. за регистрирания одитор, който пряко ще извършва услугата;

3. Определя комисия в състав от 7 члена, от които четирима общински съветници, един представител на общинска администрация и двама представители на търговското дружество, от които един правоспособен юрист, назначени със заповед на съответния управител.

4. Избира за членове на комисията следните общински съветници:
4.1…………………..….
4.2……………………...
4.3…………...................
4.4………………………

               5. Въз основа на резултатите от проведените процедури, да бъде отправено предложение до Общински съвет – Бургас, за избор на регистрирани одитори за извършване на независим финансов одит на годишните и консолидирани финансови отчети за търговските дружества, със сто процента общинско участие в капитала, които подлежат на задължителен независим финансов одит за финансовите 2024 и 2025г. 



С уважение,
СТАНИМИР АПОСТОЛОВ
ЗАМ.-КМЕТ „ФИНАНСИ, БЮДЖЕТ, ИКОНОМИКА И МОРСКО ДЕЛО“

Съгласували:
Златина Георгиева
Директор на дирекция ПНО

Ивелина Стратева
Директор на дирекция ИСД


Изготвил:
Виолета  Лазова 
Н-к  отдел ИБР

